คนอังกฤษกำลังตื่นเต้นกับผลิตภัณฑ์ใหม่ ที่อาจจะเรียกได้ว่าเป็นเหล้าใหม่ในขวดเก่า
เหล้าใหม่ในขวดเก่าในที่นี้ อยู่ที่โรงกลั่นวิสกี้ St. George’s ที่ East Anglia ใน Norfolk ซึ่งอยู่ทางตะวันออกเฉียงใต้ของเกาะอังกฤษ
โรงกลั่นวิสกี้ St George's ผลิตวิสกี้อังกฤษรุ่นแรก ในช่วงกว่าหนึ่งร้อยปีที่ผ่านมา 700 ขวดเมื่อเร็วๆนี้ และขายหมดในสามชั่วโมง คุณ David Fitt หัวหน้างานการกลั่นวิสกี้ของSt George's บอกว่าคนทั่วไปคิดว่าสก๊อตแลนด์เป็นแห่งเดียวเท่านั้นที่ทำวิสกี้ แต่จริงๆ แล้ว มีคนทำวิสกี้ดีๆ อยู่ทุกหนทุกแห่งและคุณ David บอกว่า การเปิดโรงงานกลั่นวิสกี้ที่ EastAnglia ครั้งนี้ถูกต้องตามหลัก logistics ทุกอย่าง เขาบอกว่า ที่ East Anglia มีข้าวบาร์ลีย์สำหรับหมักที่ดีที่สุดในโลก พร้อมทั้งน้ำและยีสต์ซึ่งเป็นส่วนประกอบในการทำวิสกี้ ตามความเป็นจริงแล้ว วิสกี้จากสก๊อตแลนด์ใช้ข้าวบาร์ลีย์จากEastAnglia แต่เพราะว่ากลั่นในสก๊อตแลนด์ จึงเรียกกันว่า ScotchWhiskey อังกฤษและสก๊อตแลนด์กลั่นเหล้าขายกันมานานแล้วแต่ในคริสต์ศตวรรษที่ 18 รัฐบาลอังกฤษเก็บภาษีสรรพสามิตสูงมากจนผู้ผลิตสู้ไม่ไหว หนีลงใต้ดินไปตามๆกัน ในศตวรรษต่อมาพอรัฐบาลเลิกภาษีที่ว่านั้น โรงกลั่นในสก๊อตแลนด์ฟื้นตัวได้ แต่ในอังกฤษทำไม่ได้โรงกลั่นวิสกี้โรงสุดท้ายในอังกฤษปิดกิจการไปเมื่อปีค.ศ. 1880 ในขณะนี้ มีการผลิตวิสกี้กันทั่วโลกและที่กำลังเป็นที่กล่าวขวัญกันไม่น้อยในเวลานี้ คือวิสกี้จากอินเดียและตะวันออกไกล โดยเฉพาะญี่ปุ่น และเพราะว่าการลงทุนเปิดโรงกลั่นเหล้าอย่างนี้ต้องรออย่างน้อยสามปี เพื่อหมักเหล้าก่อนจะใส่ขวดขายได้โรงกลั่นจึงหารายได้ในตอนนี้ด้วยการนำเที่ยวโรงกลั่น เปิดการชิมเหล้าประเภทต่างๆและขายของที่ระลึก ซึ่งรวมทั้งหมวก เสื้อ ขวดใส่เหล้า เหล่านี้เป็นต้น ลูกค้า คุณ Ben Sloane บอกว่าได้ชิมเหล้าอย่างอื่น แต่ยังไม่ได้ชิมวิสกี้และพลาดซื้อวิสกี้รุ่นแรกที่ออกมา กำลังจ้องจะซื้อรุ่นที่สองให้ได้สักขวด ส่วนคุณ Alex Huskinson ผู้ช่วยผู้จัดการร้านขายเหล้า Whiskey Exchange บอกว่าคว้ารุ่นแรกมาได้ขวดหนึ่ง และจะเก็บไว้สักหกเจ็ดปี ค่อยขาย ถือว่าเป็นการลงทุนเพราะตามความเห็นของนักค้าวิสกี้ผู้นี้ วิสกี้ดีๆ อย่างพวก single malt นี่ต้องรอสักแปดถึงสิบปีขึ้นไป จึงจะหอมหวานเหมือนกระดังงาลนไฟ